Il-kummissjoni tas-Santa Sede li tittratta l-iżvilupp integrali uman, biex tfakkar il-Jum Dinji tan-Nisa, ħarġet dokument ġdid intitolat " Women in the COVID-19 Crisis: Disproportionately affected and protagonists of regeneration Covid-19 and women." Id-dokument, li huwa l-frott ta' ħidma ta' erba' task forces, fittex li jitfa' dawl u janalizza s-sitwazzjoni ta' kif ħafna nisa qed ibatu aktar matul din il-pandemija tal-Covid-19. Id-dokument jikkwota sejbiet minn rapporti li dehru fuq il-British Medical Journal (BMJ) u dak tat-Trinity College ta' Dublin. L-istħarriġ tal-BMJ jgħid li minħabba n-nuqqas evidenti ta' nisa fl-istrutturi fejn jittieħdu d-deċiżjonijiet dwar il-COVID-19 ir-rispons effettiv għal din il-pandemija huwa dgħajjef. Minn naħa l-oħra l-istħarriġ ta' Trinity College kkonkluda li pajjiżi b'mexxejja nisa ġeneralment marru aħjar matul il-pandemija. Dawn il-mexxejja nisa affrontaw il-kriżi b'mod simili: ikkonsultaw kmieni ma' esperti tas-saħħa u implimentaw miżuri ta' trażżin kmieni. Ir-riżultati kienu li pajjiżi b'mexxejja nisa qed isofru sitt darbiet inqas imwiet ikkaġunati mil-COVID-19. Tal-għaġeb u xokkanti Dak li huwa wkoll tal-għaġeb u xokkanti dwar ir-rapport tal-Vatikan huwa li l-pandemija żiedet il-vulnerabilità ta' ħafna nisa madwar id-dinja. Din il-pandemija aggravat ukoll id-diskriminazzjoni li, sfortunatament, kienet diġà preżenti qabel, u l-vjolenza fuq in-nisa żdiedet b'mod drammatiku. Miljuni ta' nisa madwar id-dinja qed jesperjenzaw il-vjolenza fil-familja bħala riżultat ta' miżuri li jobbligaw in-nies joqogħdu ġewwa djarhom. Xi wħud sejħu dan bħala "l-pandemija fi ħdan il-pandemija". Ordnijiet li ngħataw biex in-nies jingħalqu ġewwa darhom, li huma maħsuba biex jipproteġu lill-pubbliku u jipprevjenu t-tifrix tal-virus, ħallew ħafna vittmi maqbuda ma' dawk li jabbużawhom. Rapport ippubblikat mill-Unjoni Ewropea, bħala parti mill-Indiċi tal-Ugwaljanza bejn is-Sessi (2017), juri li f'Malta aktar minn waħda minn kull ħames nisa sofrew vjolenza fiżika jew sesswali. Kważi waħda minn kull għaxar nisa li esperjenzaw vjolenza bħal din jibqgħu siekta. Fejn jidħol fastidju sesswali, iċ-ċifra hija għolja daqs waħda minn kull żewġ nisa u aktar minn kwart tan-nisa Maltin ġew iffastidjati. Sfortunatament, il-vjolenza domestika hija kwistjoni globali li tmur lil hinn mill-fruntieri nazzjonali kif ukoll mid-distinzjonijiet soċjoekonomiċi, kulturali, razzjali u tal-klassi. Globalment, waħda minn kull tliet nisa tbati minn abbuż f'ħajjitha. Huwa sorprendenti li ħafna pajjiżi tal-Punent għad għandhom liġijiet li joffru protezzjoni limitata ħafna lill-vittmi ta' abbuż u jipproteġu lil dawk li jikkommettu reati. Mil-lat ekonomiku, dawk li jabbużaw qed jiswew lill-pajjiżi tagħna flejjes kbar fl-infurzar tal-liġi, kura tas-saħħa, assistenza soċjali u akkomodazzjoni. Minkejja dan, hija kważi mġiba tipika u aċċettata. Ċerti drawwiet ħżiena ma nqerdux Huwa diffiċli biex wieħed iniżżel l-idea li l-vjolenza domestika tista' sseħħ fil-komunitajiet u l-knejjes tagħna f'idejn sħabna l-Insara. Madankollu l-abbużi jsiru wkoll mill-Insara, u n-nisa qed ibatu fis-skiet minħabba l-mistħija u l-istigma li hemm madwar l-abbuż. Il-Papa Franġisku jikteb: "Għadhom ma nqerdux għal kollox ċerti drawwiet li mhumiex aċċettabbli. Qabelxejn il-vjolenza tal-mistħija li xi drabi tintuża fuq in-nisa, il-vjolenza fil-familja u xejriet oħra ta' jasar, li mhux vera huma wirja tas-saħħa maskili imma ta' ġifa. Il-vjolenza verbali, fiżika u sesswali kontra n-nisa f'xi koppji miżżewġa tmur kontra l-istess natura tal-għaqda taż-żwieġ." (Amoris Laetitia 54) Sfortunatament, il-vjolenza domestika fuq in-nisa hija fenomenu antik. Is-soċjetajiet dejjem qiesu lin-nisa bħala dgħajfa, vulnerabbli u f'pożizzjoni li jistgħu jiġu sfruttati. Kien ilu magħruf li l-vjolenza l-aktar li taffettwa huma n-nisa. Jista' jkun hemm numru ta' kundizzjonijiet li jistgħu joħolqu sitwazzjonijiet għall-vjolenza domestika, iżda fl-aħħar mill-aħħar hija għażla li l-individwu jagħmel fuq għażliet oħra. Il-kwistjoni tal-vjolenza domestika għandha toħroġ aktar fil-miftuħ u bħal problemi soċjali oħra li jiġu proposti metodi ta' kif tista' tiġi evitata, u jiġu applikati l-aħjar rimedji disponibbli. Ħielsa mill-vjolenza Kull persuna għandha dritt li tgħix ħajjitha b'dinjità, ħielsa minn vjolenza, abbuż, intimidazzjoni jew biża'. Li tissottometti persuna oħra għal abbuż psikoloġiku u fiżiku bl-ebda mod ma jista' jkun ġustifikat. Għal dawk li huma vittmi ta' vjolenza domestika, id-dar hija 'l bogħod milli tkun post ta' kenn u żvilupp personali. Ħafna drabi dan isir post ta' tbatija, biża', degradazzjoni u iżolament. Għandna diversi komunitajiet u organizzazzjonijiet f'Malta jaħdmu bla heda biex itaffu t-tbatija ta' dawk li huma vittmi ta' dan l-abbuż orribbli. Minkejja dan, aħna lkoll imsejħin biex ikollna rwol sinifikanti biex ngħinu lin-nies u nfejqu l-pjaga tal-vjolenza fil-familji. Il-Knisja, is-soċjetà u l-individwi għandhom bżonn jużaw l-opportunitajiet kollha biex jappoġġjaw dawn l-organizzazzjonijiet u jisfruttaw kull opportunità biex jitkellmu dwar id-dinjità tal-bnedmin u biex jenfasizzaw id-dinjità ugwali tan-nisa u l-irġiel; partikolarment fi ħdan iż-żwieġ. .td_uid_3_6052e100844dd_rand.td-a-rec-img{text-align:left}.td_uid_3_6052e100844dd_rand.td-a-rec-img img{margin:0 auto 0 0}